Dučo di Buoninseņa
Dučo di Buoninseņa (Duccio di Buoninsegna, dzimis ap 1255.-1260. gadu Sjēnā, miris ap 1318.-1319. gadu Sjēnā) bija viduslaiku itāliešu mākslinieks, sava laika nozīmīgākais Sjēnas gleznotājs, Sjēnas skolas iedibinātājs. Dučo bija liela nozīme Eiropas glezniecības (it īpaši internacionālās gotikas) attīstībā; no viņa ietekmējušies Simone Martīni, Ambrodžo un Pjetro Lorenceti. Dučo būtiski ietekmējies no Čimabues. Starp nozīmīgākajiem Dučo darbiem jāmin Maestà (1308-11) un "Ručellai Madonna" (1285). Par Dučo dzīvi zināms diezgan maz. 1285.-1299. gadā viņš periodiski darbojās Sjēnā. 1285. gadā Dučo tika pasūtīta liela glezna Florences Santa Maria Novella baznīcai; ticami, ka tā bijusi "Ručellai Madonna". 1296.-1297. gadā Dučo parādījies Parīzē. Apmēram 1302. gadā viņš Sjēnā saņēmis pasūtījumu uzgleznot maestà Sjēnas rātsnamam, bet 1308. gadā — Maestà katedrāles altārim. Kad darbs 1311. gadā tika pabeigts, tas svinīgi tika nogādāts katedrālē.